ବଢିଲା ଟିମ୍ ଇଣ୍ଡିଆର ଚିନ୍ତା ! ଟି-୨୦ ବିଶ୍ବ କପ୍ରୁ ବାହାରି ପାରନ୍ତି ଏହି 'ମିଷ୍ଟ୍ରି ସ୍ପିନର' - Prameya News7\nବଢିଲା ଟିମ୍ ଇଣ୍ଡିଆର ଚିନ୍ତା ! ଟି-୨୦ ବିଶ୍ବ କପ୍ରୁ ବାହାରି ପାରନ୍ତି ଏହି 'ମିଷ୍ଟ୍ରି ସ୍ପିନର'\n6/10/2021 at 4:00 PM\nନୂଆଦିଲ୍ଲୀ ୦୬।୧୦ଃ ଟି-୨୦ ବିଶ୍ବ କପ୍ ୨୦୨୧ରେ ଭାରତ ନିଜର ଅଭିଯାନ ଅକ୍ଟୋବର ୨୪ରେ ପାକିସ୍ତାନ ବିପକ୍ଷ ମୁକାବିଲାରୁ ଆରମ୍ଭ କରିବ। ମାତ୍ର ଏହା ପୂର୍ବରୁ ଭାରତୀୟ ଦଳ ପାଇଁ ଦୁଃଖଦ ଖବର। କୋଲକାତା ନାଇଟ୍ ରାଇଡର୍ସ(କେକେଆର) ପାଇଁ ଏବେ ଆଇପିଏଲ୍ରେ ଖେଳୁଥିବା 'ମିଷ୍ଟ୍ରି ସ୍ପିନର' ବରୁଣ ଚକ୍ରବର୍ତ୍ତୀଙ୍କ ଗୋଇଠି ସମସ୍ୟା ପୁଣି ଥରେ ଦେଖା ଦେଇଛି।\nବରୁଣ ଚକ୍ରବର୍ତ୍ତୀଙ୍କୁ ଆଗାମୀ ଟି-୨୦ ବିଶ୍ବ କପ୍ରେ ଭାରତର ଗୁରୁତ୍ବପୂର୍ଣ୍ଣ ବୋଲର କୁହାଯାଉଛି। ମାତ୍ର ବିସିସିଆଇର ଡାକ୍ତରୀ ଦଳକୁ ତାମିଲନାଡୁର ଏହି ମିଷ୍ଟ୍ରି ସ୍ପିନରଙ୍କ ଉପରେ ଅଧିକ ପରିଶ୍ରମ କରିବାକୁ ପଡିବ। ଯଦ୍ବାରା ଗୋଇଠି ସମସ୍ୟା କିଛିଟା ଠିକ୍ ହୋଇ ପାରିବ।\nଭାରତୀୟ ଦଳରେ ଅକ୍ଟୋବର ୧୦ ସୁଦ୍ଧା ପରିବର୍ତ୍ତନ କରାଯାଇପାରେ। ମାତ୍ର ଗୋଇଠି ସମସ୍ୟା ସତ୍ତ୍ବେ ବରୁଣଙ୍କ ବୋଲିଂକୁ ଦୃଷ୍ଟିରେ ରଖି ସେ ବିଶ୍ବ କପ୍ରେ ଖେଳିବା ପ୍ରାୟତଃ ନିଶ୍ଚିତ ଲାଗୁଛି। ବୋର୍ଡ ସୂତ୍ର ଅନୁଯାୟୀ, ବରୁଣଙ୍କ ଗୋଇଠିର ଅବସ୍ଥା ସେତେଟା ଭଲ ନୁହେଁ। ତାଙ୍କୁ ଯନ୍ତ୍ରଣା ହେଉଛି, ମାତ୍ର ଯଦି ଏହା ଟି-୨୦ ବିଶ୍ବ କପ୍ ହୋଇନଥାନ୍ତା ତେବେ ଦଳ ପ୍ରବନ୍ଧକ ତାଙ୍କୁ ଖେଳାଇବାର ରିସ୍କ ଉଠାଇନଥାନ୍ତେ ବୋଲି ଦଳୀୟ ପ୍ରବନ୍ଧକ କହିଛନ୍ତି।\nଜୈନକ ଅଧିକାରୀ କହିଛନ୍ତି, ଏବେ ଆମର ଫୋକସ୍ ଟି-୨୦ ବିଶ୍ବ କପ୍ ପାଇଁ ତାଙ୍କ ଯନ୍ତ୍ରଣାକୁ ଉପଶମ ଦେବାର ଅଛି। ବିଶ୍ବ କପ୍ ପରେ ରିହାବ ଉପରେ ବିଚାର କରାଯିବ ବୋଲି ଜନୈକ ଅଧିକାରୀ କହିଛନ୍ତି। ବରୁଣ ଚକ୍ରବର୍ତ୍ତୀ ଏବେ ପେନ କିଲର୍ସର ସାହାରା ନେଉଛନ୍ତି। ତାଙ୍କୁ ଯନ୍ତ୍ରଣା ନିବାରକ ଔଷଧ ଦିଆଯାଉଛି। ଯଦ୍ବାରା ସେ ଚାରି ଓଭର ବୋଲିଂ କରି ପାରିବେ। ଇଞ୍ଜେକ୍ସନରେ ଯନ୍ତ୍ରଣାରୁ ଉପଶମ ମିଳିଥାଏ। ଟିଭିରେ ତାଙ୍କର ଯନ୍ତ୍ରଣା ଜଣା ପଡୁନାହିଁ, କିନ୍ତୁ ବୋଲିଂ ନକରିବା ସମୟରେ ତାଙ୍କୁ ଯନ୍ତ୍ରଣା ହୋଇଥାଏ ବୋଲି କେକେଆରର ସହଯୋଗୀ କର୍ମଚାରୀ କହିଛନ୍ତି।\nବରୁଣ ଚକ୍ରବର୍ତ୍ତୀ ଆଇପିଏଲ ୨୦୨୧ରେ ଏ ପର୍ଯ୍ୟନ୍ତ ୧୩ଟି ମୁକାବିଲାରେ ୬.୭୩ ହାରରେ ୧୫ ଓ୍ବିକେଟ୍ ନେଇଛନ୍ତି। ବରୁଣ ଭାରତ ପାଇଁ ଏ ପର୍ଯ୍ୟନ୍ତ ତିନୋଟି ଟି-୨୦ ମ୍ୟାଚ୍ ଖେଳିଛନ୍ତି। ଏହି ସମୟରେ ସେ ୩୦.୫୦ ହାରରେ ଦୁଇଟି ଓ୍ବିକେଟ୍ ନେଇଛନ୍ତି।
